
Reciprocitási- és középérték-tételek az elektro- és magnetosztatikában

Kulcsszavak: Green-féle reciprocitási tétel; Középérték-tételek;Elektrosztatika;Magnetosztatika
A dolgozat inspirációja egy, a Középiskolai Matematikai és Fizikai Lapokban felvetett probléma elemzése volt, amely tetszőleges elektrosztatikus térben egy tetszőleges gömbfelületre vett térerősség- és potenciálátlagolást vizsgált. A cikk a problémát két módon közelítette meg. Az egyik eljárás az integrálás-átlagolás direkt módszere volt. A másik megközelítés energetikai megfontolásokon alapult. Ez a megközelítés a Green-féle reciprocitási tétel (ami két egymástól független töltésrendszer kölcsönhatási energiájának szimmetriájával kapcsolatos) hallgatólagos alkalmazását jelentette.
A Green-féle reciprocitási tétel és a középérték-tételek közti mélyebb kapcsolat feltárása már a kutatások intézményi előzményeit képezik. Nyolc középérték-tételt azonosítottak, amelyek közül négy a felületi, négy a térfogati átlagokra vonatkozik. Ezek részletes levezetésének ismerete fontos segítség volt kutatásaim során.
Azt is felismertem, hogy Green-féle reciprocitási tétel bizonyítása hibásan, elnagyoltan szerepel a szakirodalomban. Ez kitűzte számomra az egyik célt: felkutatni, és javítani a hibát. Kíváncsivá tett az is, hogy milyen alakot öltenek a fent említett elektrosztatikai középérték-tételek magnetosztatikai megfelelői. Felmerült annak vizsgálata is, hogy milyen további alkalmazási területek kapcsolódhatnak a témához.
A dolgozatban olyan eredményeimet mutattam be, amelyek közé tartozik az általános esetre vonatkozó Green-féle reciprocitási tétel bizonyítása mind diszkrét mind pedig folytonos töltéseloszlásra. Emellett kidolgoztam a térfogati és felületi tagokat egyaránt tartalmazó reciprocitási tételt tetszőleges tulajdonságú, illetve vezető felületekre. Az elektrosztatikai középérték-tételek alapján sikerült levezetnem a magnetosztatikai középérték-tételeket, valamint a Green-féle reciprocitási tétel alkalmazásával a pontszerű elektromos dipólus potenciálját is meghatároztam.
A bizonyításokat és az ezekhez szükséges matematikai levezetéseket önállóan végeztem, miközben a fizikailag releváns következtetéseket rendszereztem. Az eredmények fontossága nemcsak a témát érintő hibák korrigálásában rejlik, hanem az elektromágnesség oktatásában való új megközelítések megteremtésében is.
A dolgozatban bemutatott eredmények alkalmazási lehetőségei támogathatják a középiskolai tehetséggondozást és a felsőoktatás fizikaoktatási programjait, egyúttal hozzájárulva a téma további tudományos vizsgálatához is.
 



